Duobupis (Merkys, dešinysis)
Duobupis – upė pietų Lietuvoje, Varėnos rajone; Merkio dešinysis intakas. Prasideda Žilinų miške ties Voniškėmis, 2 km į pietvakarius nuo Žilinų. Teka į pietus, pietryčius Žilinų mišku, palaukėmis, toliau – Dainavos giria. Įteka į Merkį 62,4 km nuo jo žiočių, ties Paakmene. Įteka bevardis dešinysis intakas iš Netečiaus ežero. Aukštupio ir vidurupio vaga ištiesinta. Prie Duobupio įsikūrę Jakėnai ir Paakmenė. Upėvardis kilęs nuo žodžio duobė („iškasta, įdubusi vieta žemėje, duburys“) ar duoba („drevė“).